EGCO พนักงานสนง.ใหญ่ติดโควิด 1 ราย สั่งผู้สัมผัสใกล้ชิดตรวจเชื้อ-กักตัว พร้อมบิ๊กคลีนนิ่ง
EGCO พนักงานสนง.ใหญ่ติดโควิด 1 ราย สั่งผู้สัมผัสใกล้ชิดตรวจเชื้อ-กักตัว พร้อมบิ๊กคลีนนิ่ง
EGCO พนักงานสนง.ใหญ่ติดโควิด 1 ราย สั่งผู้สัมผัสใกล้ชิดตรวจเชื้อ-กักตัว พร้อมบิ๊กคลีนนิ่ง
4 ม.ค. 2564

บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัทได้รับรายงานการติดเชื้อโควิด-19 ของพนักงานสำนักงานใหญ่ จำนวน 1 คน ซึ่งผู้ติดเชื้อทราบผลและได้รับการยืนยันจากแพทย์เมื่อวันที่ 1 ม.ค.64 และปัจจุบันเข้ารักษาตัวตามกระบวนการควบคุมโรค กระทรวงสาธารณสุข เรียบร้อยแล้ว
ทันทีที่ทราบเรื่องดังกล่าว บริษัทได้ปฏิบัติตามมาตรการป้องกันการแพร่ระบาดของโควิด-19 ซึ่งเป็นไปตามประกาศของหน่วยงานภาครัฐอย่างเคร่งครัด เพื่อให้เกิดความปลอดภัยและป้องกันการแพร่ระบาดของโรค และได้แจ้งให้พนักงานที่สัมผัสใกล้ชิดกับผู้ติดเชื้อ จำนวน 31 คน เข้ารับการตรวจหาเชื้อ ซึ่งผลการตรวจพบว่า 28 คนไม่พบการติดเชื้อ และอีก 3 คนอยู่ระหว่างรอผลการตรวจ
อย่างไรก็ตาม ยังคงให้พนักงานที่สัมผัสใกล้ชิดกักตนเอง (Self-Quarantine) เพื่อสังเกตอาการเป็นเวลา 14 วัน พร้อมทั้งประสานงานกับหน่วยงานราชการที่เกี่ยวข้องและพ่นยาฆ่าเชื้อทุกพื้นที่ของสำนักงานใหญ่เมื่อวันที่ 3 ม.ค.64
ทั้งนี้ จากสถานการณ์การแพร่ระบาดของโควิด-19 ระลอกใหม่ บริษัทได้ปฏิบัติตามแผนการบริหารความต่อเนื่องทางธุรกิจ (Business Continuity Plan) โดยประกาศให้พนักงานปฏิบัติงานจากที่พักอาศัย (Work from Home) ตั้งแต่วันที่ 25 ธ.ค.63 เป็นต้นมา
โดยขอยืนยันว่าเหตุการณ์ดังกล่าวไม่ส่งผลกระทบต่อการดำเนินงานของบริษัทแต่อย่างใด เอ็กโก กรุ๊ป ยังสามารถดำเนินธุรกิจอย่างต่อเนื่องและมีประสิทธิภาพ ตลอดห่วงโซ่ธุรกิจทั้งสำหรับสำนักงานใหญ่และโรงไฟฟ้าต่างๆ และจนถึงปัจจุบัน โรงไฟฟ้าทุกแห่งในกลุ่มเอ็กโกทั้งในและต่างประเทศ ยังคงเดินเครื่องเชิงพาณิชย์และจ่ายไฟฟ้าเข้าระบบได้อย่างราบรื่น